Αθήνα, 17 Ιουνίου 2014

Αρ. πρωτ: Φ2 Α 2096

Προς

- Ομοσπονδίες –μέλη ΕΣΕΕ

 - Εμπορικούς Συλλόγους

Έδρες τους

ΘΕΜΑ: ΠΕΡΙΘΑΛΨΗ ΓΙΑ ΤΟΥΣ ΕΝΕΡΓΟΥΣ ΕΜΠΟΡΟΥΣ ΜΕ ΟΦΕΙΛΕΣ ΣΤΟΝ ΟΑΕΕ

Αγαπητοί Συνάδελφοι,

Κατά την συνάντηση που πραγματοποιήθηκε χθες, 16 τρέχοντος, μεταξύ του Προέδρου της ΕΣΕΕ κ. Β. Κορκίδη και του Γενικού Γραμματέα κ. Γ. Καρανίκα με τον Υπουργό Εργασίας, Κοινωνικής Ασφάλισης και Πρόνοιας κ. Ι. Βρούτση, ο κ. Υπουργός μας ανακοίνωσε την υλοποίηση ενός πάγιου αιτήματος της Συνομοσπονδίας για την προστασία των εντός κρίσης μικρομεσαίων εμπόρων και των οικογενειών τους.

Συγκεκριμένα, μας παρέδωσε την συνημμένη στην παρούσα Υπουργική Απόφαση Φ80000/7870/305/2014, με την οποία θα παρέχεται περίθαλψη και στους ενεργούς εμπόρους και λοιπούς επαγγελματίες που έχουν ληξιπρόθεσμες οφειλές στον ΟΑΕΕ, υπό την προϋπόθεση ότι αυτές έχουν δημιουργηθεί μέσα στην κρίση και συγκεκριμένα εντός των ετών 2011, 2012, 2013 και 2014.

Οι όροι της εν λόγω Υπουργικής Απόφασης είναι οι εξής:

* Οι ασφαλισμένοι του Ο.Α.Ε.Ε.  που διέκοψαν την επαγγελματική τους δραστηριότητα ή προέβησαν σε δήλωση αδράνειας εργασιών στη Δ.Ο.Υ.  ή συνεχίζουν την επαγγελματική τους δραστηριότητα δικαιούνται, οι ίδιοι και τα προστατευόμενα μέλη αυτών, παροχές ασθένειας σε είδος από τον Ε.Ο.Π.Υ.Υ. μέχρι 28/2/2015, εφόσον οι οφειλές τους αφορούν τα έτη 2011, 2012 και 2013, χωρίς να εξετάζεται η ασφαλιστική κατάσταση του 2014 και ο μέσος όρος του συνολικού οικογενειακού φορολογητέου εισοδήματος για τα ανωτέρω  έτη δεν υπερβαίνει τα 12.000 ευρώ.
* Για την παροχή της περίθαλψης απαιτείται η υποβολή  αίτησης  και η προσκόμιση αντίγραφου εκκαθαριστικού σημειώματος για τα εισοδήματα των ετών 2011, 2012 και 2013.  Οι  αρμόδιες υπηρεσίες ελέγχουν τα δικαιολογητικά και  αφού διαπιστώσουν ότι ο μέσος όρος του συνολικού οικογενειακού φορολογητέου εισοδήματος των τριών (3) προηγουμένων ετών δεν υπερβαίνει το ποσό των 12.000 € και οι οφειλές από ασφαλιστικές εισφορές έχουν δημιουργηθεί τα ίδια έτη, προβαίνουν στην  χορήγηση ασφαλιστικής ικανότητας (θεώρηση του βιβλιαρίου υγείας)  μέχρι 28 Φεβρουαρίου 2015.
* Σε περίπτωση ανακριβούς δήλωσης διακόπτεται άμεσα η ασφαλιστική ικανότητα και αναζητούνται οι τυχόν καταβληθείσες δαπάνες.

Θεωρούμε ότι αυτή είναι η πρώτη αδικία που αποκαθίσταται μετεκλογικά από τον Υπουργό Εργασίας, Κοινωνικής Ασφάλισης και Πρόνοιας. Έχουμε την αισιοδοξία ότι η έκδοση της συγκεκριμένης απόφασης σηματοδοτεί την  «στροφή κατεύθυνσης» της Κυβερνητικής πολιτικής, που όλοι θέλουμε για την άρση και των λοιπών αδικιών, στο πλαίσιο προστασίας των μικρομεσαίων της αγοράς και διατήρησης της επιχειρηματικότητας της χώρας μας.

**Συναδελφικά,**

**Ο Πρόεδρος Ο Γενικός Γραμματέας**

 **Βασίλης Κορκίδης Γιώργος Καρανίκας**